सभापुर मजरे छिछनी गांव निवासी श्रीराम यादव, ननका यादव, राजाराम यादव, अर्जुन यादव आदि किसानों ने नलकूप कनेक्शन लेने के लिए आवेदन किया था। लेकिन कनेक्शन आवंटन में विलंब होने के कारण क्षेत्रीय अवर अभियंता अनिल कुमार श्रीवास्तव ने किसानों से चार सौ रुपए माहवारी की अदायगी करने के एवज में फर्जी कनेक्शन जोड़वा दिए। बुधवार को अवर अभियंता भ्रमण पर पहुंचे और अवैध रुप से लगे कनेक्शनों की केबिल उन्होंने कटवा दी। इसके बाद किसानों से दस-दस हजार रुपए लेकर दोबारा कनेक्शन जोड़ दिये गये । इन सभी किसानों ने सांसद राकेश सचान से मिलकर गुरुवार को शिकायत की। सांसद ने एक्सईएन सरोज कुमार को जिला अस्पताल बुलाया और तत्काल जेई को बुलाकर वसूली गई रिश्वत की धनराशि वापस कराने के निर्देश दिए।